ಸಖತ್ ಪ್ಲ್ಯಾನ್ ಉಪಯೋಗಿಸಿ ದುಬೈನಿಂದ 233.18 ಗ್ರಾಂ ಚಿನ್ನ ತಂದು ಸಿಕ್ಕಿಬಿದ್ದ

ಮಂಗಳೂರು: ಸಖತ್ ಪ್ಲ್ಯಾನ್ ಉಪಯೋಗಿಸಿ ದುಬೈನಿಂದ 233.18 ಗ್ರಾಂ ಚಿನ್ನವನ್ನು ಅಕ್ರಮವಾಗಿ ಸಾಗಿಸುತ್ತಿದ್ದ ವ್ಯಕ್ತಿಯನ್ನು ಕಸ್ಟಮ್ಸ್ ಅಧಿಕಾರಿಗಳು ಮಂಗಳೂರು ಅಂತರರಾಷ್ಟ್ರೀಯ ವಿಮಾನ ನಿಲ್ದಾಣದಲ್ಲಿ ಬಂಧಿಸಿದ್ದಾರೆ.

ಕಾಸರಗೋಡಿನ ನಿವಾಸಿ ಮಹಮ್ಮದ್ ಮಹಿರ್ ಪಟ್ಲ (24) ಬಂಧಿತ ಆರೋಪಿ. ಮಹಮ್ಮದ್‍ನಿಂದ ಕಸ್ಟಮ್ಸ್ ಅಧಿಕಾರಿಗಳು ಬರೋಬ್ಬರಿ 98.14  ಲಕ್ಷ ರೂ. ಮೌಲ್ಯದ ಚಿನ್ನವನ್ನು ವಶಪಡಿಸಿಕೊಂಡಿದ್ದಾರೆ.

ದುಬೈನಿಂದ ಮಂಗಳೂರಿಗೆ ಬಂದಿದ್ದ ಏರ್ ಇಂಡಿಯಾ ವಿಮಾನದಲ್ಲಿ ಮಹಮ್ಮದ್ ಮಹಿರ್ ಪಟ್ಲ ಬಂದಿದ್ದ. ಆತನ ಮೇಲೆ ಅನುಮಾನ ವ್ಯಕ್ತಪಡಿಸಿದ ಕಸ್ಟಮ್ಸ್ ಅಧಿಕಾರಿಗಳು ತಪಾಸಣೆ ನಡೆಸಿದ್ದರು. ಈ ವೇಳೆ ಮಹಮ್ಮದ್ ಬಳಿ ಇದ್ದ ಎಮರ್ಜೆನ್ಸಿ ಲೈಟ್ ಹಾಗೂ ಸೋಲಾರ್ ವಾಲ್ ಲೈಟ್‍ನಲ್ಲಿ 233.18 ಗ್ರಾಂ ಚಿನ್ನ ಪತ್ತೆಯಾಗಿದೆ. ಮಹಮ್ಮದ್‍ನನ್ನು ವಶಕ್ಕೆ ಪಡೆದುಕೊಂಡಿರುವ ಕಸ್ಟಮ್ಸ್ ಅಧಿಕಾರಿಗಳು, ಬಳಿಕ ಪ್ರಕರಣ ದಾಖಲಿಸಿಕೊಂಡು ಆರೋಪಿಯನ್ನು ಜೈಲಿಗಟ್ಟಿದ್ದಾರೆ.